Ontlaeringskollokwium 2021: Tweede oproep om voorstelle - Voertaal
Voertaal Academisch 2021-02-25
Tydens die Ontlaeringkollokwium wat in Januarie 2020 op die Qwaqwa-kampus van die UVS plaasgevind het, is die onderwerp van Afrikaans se geplaastheid verskeie kere geopper. Dit ten spyte van die feit dat die tema van die kollokwium "transnasionalisme" was. Die klein, kreoolse taal Afrikaans het haar gekompliseerde oorsprong in Suid-Afrika en Afrika, wat beteken dat dit van die begin af, en vandag steeds, onherroeplik vervleg is met die ruimte waarbinne dit bestaan, sowel as met die Europese en Asiatiese ruimtes wat 'n invloed op die ontstaan daarvan gehad het. Afrikaans in Suidelike Afrika word verder gekenmerk deur 'n verskeidenheid variëteite wat in verskillende areas gelokaliseer is. Afrikaans is dus gewortel in Suidelike Afrika, van waar dit risomaties verbind is aan ander wêrelddele. Die lokale en globale verskeidenheid wat die taal kenmerk, beteken dat Afrikaans as taal, en ook die letterkunde wat in die taal geskryf word, nie op alle plekke dieselfde ondersoek en onderrig kan word nie.
Teoretici soos Kobialka (2012), Lefebvre (1991) en Smith (2012) tref 'n onderskeid tussen "plek" en "ruimte": plek is die fisiese area, terwyl ruimte die abstrakte betekenisse is wat aan areas geheg word. Hierdie betekenisse kan onder meer polities, kultureel of emosioneel wees. Dit behels ook die ervarings van mense wat in 'n ruimte arriveer, of daarheen terugkeer, hoe die betekenis wat mense aan ruimtes heg in taal en letterkunde neerslag vind, hoe daar persoonlike kontak is tussen 'n persoon of groepe persone en die ruimtes waarbinne hulle beweeg en tale gebruik. Die konsep van ruimte maak dus baie moontlikhede oop vir letterkundige en taalkundige navorsing. Wat plek betref, kan daar onder meer verwys word na ekokritiese letterkundige navorsing wat fokus op die materialiteit van 'n plek en die belang daarvan buiten wat dit vir die mens beteken.
Met hierdie konsepte en konteks in gedagte, is besluit dat die volgende Ontlaeringgeleentheid, wat beplan word vir 29 en 30 April 2021, aanlyn sal plaasvind en spesifiek op geplaastheid en die idee van geworteldheid sal fokus. Ons het ook besef dat hierdie onderwerp veel wyer uitkring as die letterkunde. Daarom is besluit dat die derde Ontlaeringgeleentheid nie net op letterkunde sal fokus nie, maar dat 'n ruimte geskep sal word waarbinne Afrikaans se verskillende geworteldhede interdissiplinêr ondersoek kan word. Voorstelle uit verskillende vakdissiplines wat op ingeplaastheid, pedagogie en Afrikaans fokus, word verwelkom.
Vanweë die interdissiplinêre aard van die kollokwium, is die volgende hoofsprekers genader om oor hul spesifieke veld in verhouding tot die geworteldheid van Afrikaans te praat:
Antjie Krog – Letterkunde
Andries Coetzee – Taalkunde
Michael le Cordeur – Pedagogiek
Yves T'sjoen, Marni Bonthuys, Ronelda Kamfer, Shirmoney Rhode, Marius Swart, Timothy Colleman en Jolyn Phillips gaan aan paneelbesprekings deelneem.
Voorleggings van tot 300 woorde word ingewag teen 10 Maart 2021 by unlaagering@gmail.com. Ons nooi veral opkomende akademici, en navorsers en dosente wat in België, Nederland, Pole, Aruba, VSA, en Namibië met/oor Afrikaans werk om deel te neem.